






















I PRIEDAS 

PREPARATO CHARAKTERISTIKŲ SANTRAUKA 

1.	VAISTINIO PREPARATO PAVADINIMAS

Epsolay 50 mg/g kremas


2.	KOKYBINĖ IR KIEKYBINĖ SUDĖTIS

1 g kremo yra:
Benzoilo peroksido su vandeniu (atitinka 50 mg/g benzoilo peroksido) (benzoylis peroxidum).

Pagalbinė medžiaga, kurios poveikis žinomas
Cetilo alkoholis: 3,0 % (30 mg/g)

Visos pagalbinės medžiagos išvardytos 6.1 skyriuje.


3.	FARMACINĖ FORMA

Kremas
Baltas arba balkšvas kremas


4.	KLINIKINĖ INFORMACIJA

4.1	Terapinės indikacijos

Epsolay skirtas 18 metų ir vyresnių suaugusiųjų rožinės sukeltų lokalių uždegiminių pažaidų gydymui.

4.2	Dozavimas ir vartojimo metodas 

Dozavimas

Gydymo trukmė turi būti nustatoma atsižvelgiant į klinikinę būklę. Ankstyvieji klinikinio pagerėjimo požymiai paprastai pasireiškia po 2–4 gydymo savaičių. Jeigu atsako nepasireiškia per keturias savaites, vaistinio preparato vartojimą reikia nutraukti.

Senyviems pacientams
Saugumo ar veiksmingumo skirtumų, lyginant su jaunesniais asmenimis, nenustatyta (žr. 5.1 skyrių).

Vaikų populiacija
Epsolay saugumas ir veiksmingumas jaunesniems kaip 18 metų vaikams neištirti. Duomenų nėra.

Vartojimo metodas
Vartoti ant odos.

Prieš pirmąjį naudojimą pompą reikia užpildyti ją paspaudžiant žemyn (pumpuojant), kol išsiskirs pirmasis kremo lašas.
Žirnio dydžio Epsolay kremo kiekis tepamas vieną kartą per parą plonu sluoksniu ant kiekvienos veido srities (kaktos, smakro, nosies, abiejų skruostų) švarios ir sausos odos. Būtina vengti akių, lūpų ir burnos sričių (žr. 4.4 skyrių).
Po tepimo reikia nusiplauti rankas.
Epsolay gali išbalinti plaukus arba spalvotus audinius.
Jeigu pasireiškia odos dirginimo požymių, pacientams reikia patarti tepti nekomedogeninį emolientą, sumažinti tepimo dažnį (pvz., tepti kas antrą dieną) arba laikinai ar visam laikui nutraukti gydymą, jeigu tai yra kliniškai tinkama (žr. 4.4 skyrių).
Epsolay nėra skirtas vartoti per burną, ant akių ar į makštį.

4.3	Kontraindikacijos 

Padidėjęs jautrumas veikliajai arba bet kuriai 6.1 skyriuje nurodytai pagalbinei medžiagai (žr. 4.4 skyrių).

4.4	Specialūs įspėjimai ir atsargumo priemonės 

Tik išoriniam vartojimui.

· Padidėjęs jautrumas
Vartojant vaistinius preparatus, kurių sudėtyje yra benzoilo peroksido, buvo pranešta apie padidėjusio jautrumo reakcijas, įskaitant anafilaksiją, angioneurozinę edemą ir dilgėlinę. Jeigu pasireiškia sunki padidėjusio jautrumo reakcija, būtina nedelsiant nutraukti Epsolay vartojimą ir pradėti tinkamą gydymą.

· Odos dirginimas / kontaktinis dermatitas
Vartojant Epsolay gali pasireikšti raudonė (eritema), pleiskanojimas, sausumas ir dilgčiojimas ar deginimas. Gali atsirasti dirginimas ir kontaktinis dermatitas. Būtina tepti drėkinamąją priemonę, o jeigu simptomai nesumažėja, Epsolay vartojimą būtina nutraukti. Reikia vengti tepti Epsolay ant žaizdų, nubrozdinimų, egzemos pažeistos ar saulės nudegintos odos.

· Jautrumas šviesai
Benzoilo peroksidas gali padidinti jautrumą saulės šviesai. Vartojant Epsolay, būtina vengti arba kuo labiau sumažinti buvimą natūralioje ar dirbtinėje saulės šviesoje (soliariumuose arba UVA/B spindulių procedūrų metu) arba jo visiškai vengti. Jeigu negalima išvengti buvimo saulėje, reikia imtis apsaugos nuo saulės priemonių (pvz., naudoti nuo saulės spindulių apsaugantį kremą ir dėvėti laisvus drabužius). Atsiradus pirmiesiems nudegimo saulėje požymiams, reikia nutraukti Epsolay vartojimą. Šį vaistinį preparatą draudžiama vartoti kartu su jautrumą šviesai didinančiais vaistiniais preparatais, priklausančiais tetraciklinų klasei (pvz., tetraciklinu, doksiciklinu) (žr. 4.5 skyrių).

Atsargumo priemonės vartojant
Epsolay reikia tepti plonu sluoksniu, vengiant sąlyčio su akimis, lūpomis ir burnos sritimi, o po tepimo būtina nedelsiant nusiplauti rankas.
Jeigu Epsolay patenka ant akių, reikia nedelsiant ir kruopščiai jas praplauti drungnu vandeniu.
Epsolay gali išbalinti plaukus arba spalvotus audinius.

Pagalbinė medžiaga, kurios poveikis žinomas

Cetilo alkoholis
Šio vaistinio preparato sudėtyje yra cetilo alkoholio, kuris gali sukelti vietinių odos reakcijų (pvz., kontaktinį dermatitą).

4.5	Sąveika su kitais vaistiniais preparatais ir kitokia sąveika 

Sąveikos tyrimų neatlikta.
Jeigu Epsolay vartojamas kartu su kitais jautrumą šviesai didinančiais vaistiniais preparatais, gali padidėti odos jautrumas šviesai. Jį draudžiama vartoti kartu su tetraciklinų grupės vaistiniais preparatais (pvz., tetraciklinu, doksiciklinu), nes šie vaistiniai preparatai taip pat gali sukelti jautrumą šviesai (žr. 4.4 skyrių).

4.6	Vaisingumas, nėštumo ir žindymo laikotarpis 

Nėštumas
Benzoilo peroksido sisteminė ekspozicija nėra žinoma. Remiantis paskelbtais mokslinės literatūros duomenimis, benzoilo peroksidas metabolizuojamas į benzeno rūgštį (endogeninę medžiagą), kuri šalinama su šlapimu. Todėl nėra tikėtina, kad motinos vartojamas vaistinis preparatas sukels ekspoziciją vaisiaus organizme (žr. 5.2 skyrių)
Epsolay arba benzoilo peroksido poveikio gyvūnų reprodukcijai tyrimų neatlikta (žr. 5.3 skyrių).

Žindymas
Duomenų apie benzoilo peroksido patekimą į motinos pieną, jo poveikį žindomam kūdikiui ar poveikį pieno gamybai nėra. Benzoilo peroksido sisteminė ekspozicija nėra žinoma. Remiantis paskelbtais mokslinės literatūros duomenimis, benzoilo peroksidas metabolizuojamas į benzeno rūgštį (endogeninę medžiagą), kuri šalinama su šlapimu. Tikėtina, kad bet koks benzoilo peroksido kiekis, išsiskiriantis į motinos pieną, bus metabolizuojamas audinių ir skrandžio esterazių. Todėl nėra tikėtina, kad žindymas sukels Epsolay ekspoziciją vaisiaus organizme. Reikia įvertinti žindymo naudą kūdikio vystymuisi ir sveikatai, taip pat motinos klinikinį poreikį vartoti Epsolay ir bet kokį galimą neigiamą Epsolay ar motinos ligos poveikį žindomam kūdikiui.

Poveikio vaisingumui tyrimai
Benzoilo peroksido poveikio vaisingumui tyrimų neatlikta.

4.7	Poveikis gebėjimui vairuoti ir valdyti mechanizmus 

Epsolay gebėjimo vairuoti ir valdyti mechanizmus neveikia arba veikia nereikšmingai.

4.8	Nepageidaujamas poveikis 

Dviejų atsitiktinės atrankos, dvigubai koduotų, placebu kontroliuotų tyrimų metu rožine sergantys suaugusieji 12 savaičių vieną kartą per parą vartojo Epsolay (N = 488) arba placebą (N = 234). Dauguma tiriamųjų buvo europidai (93 %) ir moterys (73 %), vidutinis amžius buvo 51 metai.

Nepageidaujamos reakcijos yra išvardytos pagal MedDRA organų sistemų klases ir dažnį (1 lentelė). Dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100) ir nežinomas (negali būti apskaičiuotas pagal turimus duomenis).

1 lentelė. Nepageidaujamos reakcijos į vaistinį preparatą

	MedDRA organų sistemų klasifikacija
	Dažnas
(nuo ≥ 1/100 iki < 1/10)

	Bendrieji sutrikimai ir vartojimo vietos pažeidimai
	Skausmas vartojimo vietoje
Raudonė (eritema) vartojimo vietoje
Niežėjimas vartojimo vietoje
Edema vartojimo vietoje*


*	Edema vartojimo vietoje apimą vartojimo vietos pabrinkimą ir vartojimo vietos edemą

Lokalus toleravimas
Klinikinių tyrimų metu lokalus toleravimas buvo vertinamas tyrimo pradžioje ir kiekvieno vizito metu, atsižvelgiant į odos sausumą, niežėjimą, pleiskanojimą ir dilgčiojimą / deginimą. 2 lentelėje pateikiami lokalaus toleravimo vertinimai pagal sunkumo laipsnį 12 savaitę.

	2 lentelė. 	Toleravimo vertinimas veido odoje

	Požymis / simptomas
	Epsolay N = 455*

	
	Sunkumas 12 savaitę

	
	Lengvas
	Vidutinio sunkumo
	Sunkus

	Sausumas
	25 %
	7 %
	0 %

	Niežėjimas
	24 %
	6 %
	0 %

	Pleiskanojimas
	13 %
	4 %
	0 %

	Dilgčiojimas / deginimas
	20 %
	3 %
	1 %

	*	Iš 488 tiriamųjų, gydytų Epsolay, lokalaus toleravimo vertinimas 12 savaitę atliktas 455 tiriamiesiems.



40 savaičių trukmės atviro tęstinio saugumo tyrimo metu (iš viso iki 52 gydymo savaičių) 52 savaitę pasireiškusių su lokaliu toleravimu susijusių požymių ir simptomų dažnis bei sunkumas buvo panašūs į nustatytus 12 savaitę.

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, užpildę ir pateikę pranešimo formą Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais.

4.9	Perdozavimas 

Epsolay yra vaistinis preparatas, skirtas tik odai gydyti. Jeigu vaistinio preparato bus vartojama per daug, greitesnių ar geresnių rezultatų nebus pasiekta. Tokiu atveju reikia nutraukti vartojimą ir palaukti, kol oda atsigaus.


5.	FARMAKOLOGINĖS SAVYBĖS 

5.1	Farmakodinaminės savybės 

Farmakoterapinė grupė – dermatologiniai vaistiniai preparatai, vaistiniai preparatai nuo spuogų vartoti ant odos, peroksidai, benzoilo peroksidas, ATC kodas – D10AE01.

Veikimo mechanizmas
Benzoilo peroksidas yra oksiduojanti medžiaga, sukelianti baktericidinį ir keratolitinį poveikį, tačiau tikslus jo veikimo mechanizmas gydant rožinę nėra žinomas. 

Farmakodinaminis poveikis
Epsolay farmakodinamika gydant rožinę nėra žinoma. Įrodyta, kad benzoilo peroksidas veiksmingai mažina vietinę Cutibacterium acnes bakterijų, susijusių su rožinės etiologija, populiaciją. Antibakterinis poveikis priskiriamas jo stipriam oksidaciniam veikimui, kurio metu išsiskiria labai reaktyvūs deguonies tarpiniai junginiai. Šie tarpiniai junginiai oksiduoja bakterijų ląstelių membranų baltymus, sutrikdydami jų funkciją ir pakenkdami bakterijų išlikimui. Laikui bėgant, laisvųjų radikalų sąveika su bakterijų baltymais lemia keratino ir riebalų kiekio sumažėjimą aplink folikulus.

Klinikinis veiksmingumas ir saugumas
Epsolay saugumas ir veiksmingumas buvo vertinami dviejuose daugiacentriniuose, atsitiktinių imčių, dvigubai koduotuose, placebu kontroliuojamuose tyrimuose (1-asis tyrimas [NCT03448939] ir 2-asis tyrimas [NCT03564119]), kuriuose dalyvavo pacientai, sergantys vidutinio sunkumo ar sunkia papulopustuline rožine. Tyrimuose dalyvavo 733 pacientai (18 metų ir vyresni). Tyrimo dalyviai 12 savaičių vieną kartą per parą vartojo Epsolay arba placebo kremą. Iš 733 tiriamųjų, dalyvavusių Epsolay klinikiniuose tyrimuose, 127 (17 %) buvo 65 metų ir vyresni, o 37 (3 %) – 75 metų ir vyresni.

Tyrimo dalyviai turėjo turėti ne mažiau kaip 15 ir ne daugiau kaip 70 uždegiminių pažaidų (papulių ir (arba) pustulių) bei ne daugiau kaip 2 mazgelius (mazgelis apibrėžtas kaip papulė arba pustulė, kurios skersmuo didesnis nei 5 mm), o tyrimo pradžioje bendras tyrėjo vertinimas (angl. investigator global assessment, IGA) turėjo būti 3 („vidutinio sunkumo“) arba 4 („sunkus“). 93 % tiriamųjų buvo europidai, 73 % – moterys, o vidutinis amžius buvo 51 metai (nuo 18 iki 85 metų). Tyrimo pradžioje vidutinis uždegiminių pažaidų skaičius buvo 27,5, 89 % tiriamųjų jos buvo įvertintos kaip vidutinio sunkumo (IGA = 3), o 11 % – kaip sunkios (IGA = 4).

Abiejų tyrimų pirminės sudėtinės veiksmingumo vertinimo baigtys buvo dalis tiriamųjų, kuriems gydymas buvo sėkmingas 12 savaitę, tai apibūdinta kaip IGA įvertinimas 0 („švari oda“) arba 1 („beveik švari oda“) kartu su bent 2 balų sumažėjimu nuo pradinio rodmens bei absoliutus uždegiminių pažaidų skaičiaus pokytis nuo pradinės reikšmės 12 savaitę. Pirminiai sudėtiniai veiksmingumo rezultatai 12 savaitę pateikiami 3 lentelėje. Apibendrinant, po 12 gydymo savaičių Epsolay buvo reikšmingai pranašesnis už placebą vertinant abi pirmines sudėtines vertinamąsias veiksmingumo baigtis.

Be to, poveikis vertinant paminėtas veiksmingumo vertinamąsias baigtis buvo reikšmingai pranašesnis, palyginti su placebu, nuo 4 gydymo savaitės, žr. 1-4 paveikslus. 
	3 lentelė. 3 fazės Epsolay tyrimo pirminiai sudėtiniai veiksmingumo rezultatai, 12 savaitė

	Pirminės vertinamosios baigtys









	1-asis tyrimas (SGT-54-01)
	2-asis tyrimas (SGT-54-02)

	





	Epsolay 
	Placebas 
	p reikšmė
	Epsolay 
	Placebas 
	p reikšmė

	






	(N = 243)
	(N = 118)
	
	(N = 250)
	(N = 122)
	

	Tyrėjo bendrasis įvertinimas: 
% tiriamųjų, kurių oda tapo švari arba beveik švari ir įvertinimo sumažėjimas nuo pradinio rodmens ≥2 laipsniaisa


	
43,5 %
	
16,1 %
	
< 0,001b
	
50,1 %
	
25,9 %
	
< 0,001b

	Uždegiminių pažaidų skaičius:
Absoliutus pokytis nuo pradinio rodmens (vidurkis)
Procentinis pokytis nuo pradinio rodmens (vidurkis)
	
-17,4

-68,2 %
	
-9,5

-38,3 %
	
< 0,001c

< 0,001c
	
-20,3

-69,4 %
	
-13,3

-46 %
	
< 0,001c

< 0,001c


a Šie įverčiai buvo gauti taikant logistinės regresijos modelį, pagrįstą Firth's Penalized Likelihood metodu, kurio veiksniai buvo gydymo grupė ir analizės centras, naudojant daugkartinio įterpimo (MCMC) duomenų rinkinius.
b p reikšmė buvo apskaičiuota remiantis logistine regresija, kurioje buvo atsižvelgta į gydymo grupės ir analizės centro veiksnius.
c LS vidurkiai ir p reikšmės buvo apskaičiuoti taikant kovariacijos analizę, kurioje kaip kintamieji buvo naudojami gydymo grupės, analizės centro ir gydymo bei analizės centro sąveikos veiksniai, o pradinis pažaidų skaičius – kaip kintamasis. Neigiami LS vidurkiai reiškė sumažėjimą (pagerėjimą) palyginti su pradiniu rodmeniu.




	1 pav. IGA sėkmės dažnis bėgant laikui – 1-asis tyrimas
[image: ]

	2 pav. IGA sėkmės dažnis bėgant laikui – 2-asis tyrimas
[image: ]

	[image: ]3 pav. vidutinis absoliutus uždegiminių pažaidų skaičiaus pokytis nuo pradinio rodmens bėgant laikui – 1 tyrimas

	4 pav. vidutinis absoliutus uždegiminių pažaidų skaičiaus pokytis nuo pradinio rodmens bėgant laikui – 2 tyrimas
[image: ]



* Epsolay aukščiau esančiuose 1-4 paveiksluose yra paminėtas kaip „EPSOLAY“.

5.2	Farmakokinetinės savybės 

Benzoilo peroksido per žmogaus odą prasiskverbia nedaug. Didžioji dalis prasiskverbusio benzoilo peroksido virsta benzeno rūgštimi – endogenine medžiaga, kuri išsiskiria su šlapimu. Benzoilo peroksido sisteminė ekspozicija po Epsolay pavartojimo nebuvo vertinta.

5.3	Ikiklinikinių saugumo tyrimų duomenys 

Epsolay kartotinių dozių toksinio poveikio odai tyrimai, atlikti su Getingeno mini kiaulėmis, neparodė jokio toksinio poveikio, išskyrus lengvą vietinį dirginimą. Toksikokinetiniai tyrimai neparodė, kad lokaliai vartojamas Epsolay turėtų pastebimą įtaką benzeno rūgšties sisteminei ekspozicijai.

Epsolay kancerogeniškumo, mutageniškumo ir vaisingumo sutrikimų tyrimai nebuvo atliekami.

Benzoilo peroksidas buvo tiriamas dėl galimo kancerogeniškumo poveikio po ilgalaikio skyrimo per burną (su pašaru), po oda ir lokaliai pelėms, žiurkėms ir (arba) žiurkėnams. Šių benzoilo peroksido tyrimų rezultatai buvo neigiami, todėl jis nelaikomas visišku kancerogenu.

Benzoilo peroksido poveikis skatinant navikų atsiradimą buvo aiškiai nustatytas kelių rūšių gyvūnams. Vis dėlto tokio poveikio reikšmė žmonėms nėra žinoma.

Bakterijų mutageniškumo tyrimų (Ames testas), atliktų su benzoilo peroksidu, rezultatai buvo nevienareikšmiški; mutageninis potencialas buvo pastebėtas keliuose tyrimuose, tačiau ne daugumoje tyrimų. Nors nustatyta, kad didelės benzoilo peroksido dozės sukelia DNR grandinių lūžius ir seserinių chromatidžių mainus įvairių tipų žinduolių ląstelėse, turimi kitų mutageniškumo tyrimų, kancerogeniškumo tyrimų ir fotokancerogeniškumo tyrimo duomenys rodo, kad benzoilo peroksidas nėra kancerogenas ar fotokancerogenas.


6.	FARMACINĖ INFORMACIJA 

6.1	Pagalbinių medžiagų sąrašas 

Citrinų rūgštis
Cetrimonio chloridas
Cetilo alkoholis
Ciklometikonas
Dinatrio edetatas
Glicerolis
Vandenilio chlorido rūgštis, koncentruota
Pieno rūgštis
Makrogolio stearatas (I tipo)
Glicerolio monostearatas 40–55 (II tipo)
Fenoksietanolis
Polikvaterniumas-7
Koloidinis silicio dioksidas, hidratuotas
Natrio hidroksidas 
Išgrynintas vanduo

6.2	Nesuderinamumas 

Duomenys nebūtini.

6.3	Tinkamumo laikas 

2 metai.
Tinkamumo laikas po pirmojo pirminės pakuotės atidarymo – 60 dienų.

6.4	Specialios laikymo sąlygos 

Laikyti ne aukštesnėje kaip 25 ºC temperatūroje.
Negalima užšaldyti.

6.5	Talpyklės pobūdis ir jos turinys 

Epsolay yra baltas arba balkšvas kremas, supakuotas į 30 ml (30 g užpildymo) polipropileno (PP) buteliuką su DTPE/termoplastinio olefino (TPO) stūmokliu, iš polipropileno, polietileno ir TPO pagamintu pompos mechanizmu bei skaidriu polipropileno dangteliu.

6.6	Specialūs reikalavimai atliekoms tvarkyti

Specialių reikalavimų atliekoms tvarkyti nėra.

Nesuvartotą vaistinį preparatą ar atliekas reikia tvarkyti laikantis vietinių reikalavimų.


7.	REGISTRUOTOJAS 

MagnaPharm Trading Slovakia, s.r.o.
Digital Park III/E, Einsteinova 19
Bratislava - mestská časť
Petržalka 851 01
Slovakija


8.	REGISTRACIJOS PAŽYMĖJIMO NUMERIS (-IAI) 

LT/1/26/6077/001


9.	REGISTRAVIMO / PERREGISTRAVIMO DATA 

Registravimo data 2026 m. liepos 17 d.


10.	TEKSTO PERŽIŪROS DATA 

2026 m. liepos 17 d.

Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.


























II PRIEDAS

REGISTRACIJOS SĄLYGOS

A. GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI


A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Gamintojo (-ų), atsakingo (-ų) už serijų išleidimą, pavadinimas (-ai) ir adresas (-ai)

Eurodep Pharma
7 Rue Antoine De Saint Exupery
Compans, 77290
Prancūzija

arba

Galenica AB
Per Albin Hanssons Väg 41 Fosie
Malmö, Skane Lan
21432
Švedija

arba

hameln rds s. r. o.
Horná 36, Modra 900 01
Slovakija

Su pakuote pateikiamame lapelyje nurodomas gamintojo, atsakingo už konkrečios serijos išleidimą, pavadinimas ir adresas.


B.	TIEKIMO IR VARTOJIMO SĄLYGOS AR APRIBOJIMAI

Receptinis vaistinis preparatas.























III PRIEDAS

ŽENKLINIMAS IR PAKUOTĖS LAPELIS
























A. ŽENKLINIMAS



INFORMACIJA ANT IŠORINĖS PAKUOTĖS

Sulankstoma dėžutė


1.	VAISTINIO PREPARATO PAVADINIMAS

Epsolay 50 mg/g kremas
benzoylis peroxidum


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

1 g kremo yra 50 mg benzoilo peroksido.


3.	PAGALBINIŲ MEDŽIAGŲ SĄRAŠAS

Sudėtyje yra citrinų rūgšties, cetrimonio chlorido, cetilo alkoholio, ciklometikono, dinatrio edetato, glicerolio, koncentruotos vandenilio chlorido rūgšties, pieno rūgšties, makrogolio stearato (I tipo), glicerolio monostearato 40–55 (II tipo), fenoksietanolio, polikvaterniumo-7, hidratuoto koloidinio silicio dioksido, natrio hidroksido ir išgryninto vandens.

Daugiau informacijos žr. pakuotės lapelyje.


4.	FARMACINĖ FORMA IR KIEKIS PAKUOTĖJE

Kremas

30 g


5.	VARTOJIMO METODAS IR BŪDAS (-AI)

Vartoti ant odos. 

Prieš vartojimą perskaitykite pakuotės lapelį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)

Gali išbalinti spalvotus audinius arba plaukus. 


8.	TINKAMUMO LAIKAS

EXP {MM/MMMM}
Pirmojo atidarymo data __/__/__
Išmesti praėjus 60 dienų po pirmojo atidarymo. 


9.	SPECIALIOS LAIKYMO SĄLYGOS

Laikyti ne aukštesnėje kaip 25 ºC temperatūroje.
Neužšaldyti.


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)

11.	REGISTRUOTOJO PAVADINIMAS IR ADRESAS

MagnaPharm Trading Slovakia, s.r.o.
Digital Park III/E, Einsteinova 19
Bratislava - mestská časť
Petržalka 851 01
Slovakija


12.	REGISTRACIJOS PAŽYMĖJIMO NUMERIS (-IAI)

LT/1/26/6077/001


13.	SERIJOS NUMERIS

Lot {numeris}


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU

epsolay


17.	UNIKALUS IDENTIFIKATORIUS – ŽMONĖMS SUPRANTAMI DUOMENYS

2D brūkšninis kodas su nurodytu unikaliu identifikatoriumi 


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC {numeris}
SN {numeris}
NN {numeris}




MINIMALI INFORMACIJA ANT MAŽŲ VIDINIŲ PAKUOČIŲ

Daugiadozė talpyklė su beore dozavimo pompa


1.	VAISTINIO PREPARATO PAVADINIMAS IR VARTOJIMO BŪDAS (-AI)

Epsolay 50 mg/g kremas
benzoylis peroxidum


2.	VARTOJIMO METODAS

Vartoti ant odos. 


3.	TINKAMUMO LAIKAS

EXP {MM/MMMM}
Išmesti praėjus 60 dienų po pirmojo atidarymo. 


4.	SERIJOS NUMERIS 

Lot {numeris}


5.	KIEKIS (MASĖ, TŪRIS ARBA VIENETAI)

1 g kremo yra 50 mg benzoilo peroksido.

Sudėtyje yra cetilo alkoholio. Daugiau informacijos žr. pakuotės lapelyje.

30 g

6.	KITA

Laikyti ne aukštesnėje kaip 25 ºC temperatūroje. Neužšaldyti.
MagnaPharm logo































B. PAKUOTĖS LAPELIS 

Pakuotės lapelis: informacija pacientui

Epsolay 50 mg/g kremas
benzoilo peroksidas (benzoylis peroxidum)


Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Epsolay ir kam jis vartojamas
2.	Kas žinotina prieš vartojant Epsolay
3.	Kaip vartoti Epsolay 
4.	Galimas šalutinis poveikis
5.	Kaip laikyti Epsolay
6.	Pakuotės turinys ir kita informacija


1.	Kas yra Epsolay ir kam jis vartojamas 

Epsolay sudėtyje yra veikliosios medžiagos benzoilo peroksido. Šis vaistas priklauso ant odos vartoti skirtų antibakterinių vaistų grupei. Epsolay yra vaistas, skirtas suaugusiųjų rožinės sukeliamų uždegiminių odos pažaidų, pavyzdžiui, spuogų ir mazgelių, gydymui.


2.	Kas žinotina prieš vartojant Epsolay 

Epsolay vartoti draudžiama: 
· jeigu yra alergija benzoilo peroksidui arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Epsolay.

· Venkite vartoti Epsolay ant žaizdų, nubrozdinimų, egzemos pažeistos ar saulės nudegintos odos.
· Ribokite buvimo saulėje laiką. Venkite saulės spindulių arba dirbtinės saulės šviesos, pvz., saulės lempų ar soliariumų. Epsolay gali padidinti odos jautrumą saulės spinduliams bei saulės lempų ir soliariumų šviesai. Naudokite apsaugos nuo saulės priemones, pvz., nuo saulės spindulių apsaugantį kremą, ir dėvėkite laisvus drabužius, dengiančius odą, būdami saulėje. Nustokite naudoti Epsolay, jeigu nudegėte saulėje.
· Venkite vartoti Epsolay, jeigu vartojate tetraciklinų klasės vaistų (pvz., tetraciklino, doksiciklino).
· Stenkitės, kad Epsolay nepatektų ant plaukų ar dažytų audinių. Epsolay gali išbalinti plaukus ar spalvotus audinius.
· Prieš vartodami Epsolay, informuokite savo sveikatos priežiūros specialistą apie visas savo sveikatos problemas, įskaitant tai, ar nėra kitų odos problemų, pvz., egzemos, įbrėžimų ar nudegimų saulėje.
· Jeigu pasireiškia odos dirginimo požymių, reikia tepti nekomedogeninį minkštinamąjį preparatą (emolientą), sumažinti vartojimo dažnį (pvz., tepti kas antrą dieną) arba laikinai ar visam laikui nutraukti gydymą, kaip patarė Jūsų sveikatos priežiūros specialistas.
· Iš karto po pavartojimo nusiplaukite rankas. Jeigu Epsolay pateko į akis, nedelsdami ir kruopščiai praplaukite jas drungnu vandeniu.

Vaikams ir paaugliams
Epsolay poveikis jaunesniems kaip 18 metrų vaikams nebuvo tirtas.

Kiti vaistai ir Epsolay
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Ypač svarbu pasakyti apie odos jautrumą saulės šviesai didinti galinčius tetraciklinų klasės vaistus, tokius kaip tetraciklinas ar doksiciklinas.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju.

Epsolay sudėtyje yra cetilo alkoholio
Gali sukelti vietinių odos reakcijų (pvz., kontaktinį dermatitą).


3.	Kaip vartoti Epsolay 

Visada vartokite šį vaistą tiksliai, kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Epsolay yra skirtas vartoti tik ant odos. Jo negalima vartoti per burną, ant akių ar į makštį.

Rekomenduojama dozė:
· Tepkite Epsolay ant švarios ir sausos veido odos 1 kartą per parą.
· Prieš pirmąjį Epsolay vartojimą pompą reikia užpildyti ją paspaudžiant žemyn (pumpuojant), kol išsiskirs pirmasis kremo lašas.
· Žirnio dydžio Epsolay kiekis tepamas ant kiekvienos veido srities (kaktos, smakro, nosies, abiejų skruostų) švarios ir sausos odos. Tepama plonu sluoksniu, padengiant visą veidą. Būtina vengti akių, lūpų ir burnos sričių.
· Po Epsolay tepimo reikia nedelsiant nusiplauti rankas.

Ką daryti pavartojus per didelę Epsolay dozę
Vartojant Epsolay, sisteminis pasisavinimas būna mažas. Perdozavimo pavojaus nėra.
Jeigu vaisto vartojama per daug, greitesnių ar geresnių rezultatų nepasieksite. Tokiu atveju nutraukite vartojimą ir palaukite, kol oda atsigaus.

Pamiršus pavartoti Epsolay
Negalima vartoti dvigubos dozės norint kompensuoti praleistą dozę.
Kita dozė tepama įprastu laiku.

Nustojus vartoti Epsolay
Nenutraukite Epsolay vartojimo, jeigu Jums taip nepatarė.
Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis 

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Jeigu oda sudirgsta arba atsiranda paraudimas, pleiskanojimas, sausumas, dilgčiojimas ar deginimas, galite naudoti drėkinamąją priemonę. Jei simptomai nesumažėja, pasitarkite su gydytoju, nes gali tekti nutraukti gydymą Epsolay.

Jeigu pasireiškia sunki alerginė reakcija, nedelsdami praneškite savo gydytojui.
Galimi sunkios alerginės reakcijos požymiai yra:
· dilgėlinė, bėrimas arba stiprus niežėjimas;
· veido, akių, lūpų, liežuvio ar gerklės pabrinkimas;
· kvėpavimo sutrikimai arba spaudimas gerklėje;
· apalpimo, svaigulio ar galvos sukimosi jausmas.

Dažni šalutinio poveikio reiškiniai (gali pasireikšti rečiau kaip 1 iš 10 asmenų)
Skausmas, paraudimas, niežėjimas ir pabrinkimas vartojimo vietoje.

Tai yra ne visas vartojant Epsolay pasireikšti galintis šalutinis poveikis.

Pranešimas apie šalutinį poveikį 
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Epsolay 

Šį vaistą laikykite vaikams nepastebimoje ir nepasiekiamoje vietoje.
Ant dėžutės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.
Laikyti ne aukštesnėje kaip 25 ºC temperatūroje.
Negalima užšaldyti.
Po pirmojo atidarymo praėjus 60 dienų, nesuvartotą Epsolay reikia išmesti.
Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija 

Epsolay sudėtis 
· Veiklioji medžiaga yra benzoilo peroksidas.
· Pagalbinės medžiagos yra citrinų rūgštis, cetrimonio chloridas, cetilo alkoholis, ciklometikonas, dinatrio edetatas, glicerolis, koncentruota vandenilio chlorido rūgštis, pieno rūgštis, makrogolio stearatas (I tipo), glicerolio monostearatas 40–55 (II tipo), fenoksietanolis, polikvaterniumas-7, hidratuotas koloidinis silicio dioksidas, natrio hidroksidas ir išgrynintas vanduo.

Epsolay išvaizda ir kiekis pakuotėje 
Epsolay yra baltas arba balkšvas kremas, pakuotėje su beore pompa yra 30 ml (užpildomas kiekis 30 g) kremo.

Registruotojas ir gamintojas 

Registruotojas
MagnaPharm Trading Slovakia, s.r.o.
Digital Park III/E, Einsteinova 19
Bratislava - mestská časť
Petržalka 851 01
Slovakija

Gamintojas 
Eurodep Pharma
7 Rue Antoine De Saint Exupery
Compans, 77290
Prancūzija

arba

Galenica AB
Per Albin Hanssons Väg 41 Fosie
Malmö, Skane Lan
21432
Švedija

arba

hameln rds s. r. o.
Horná 36, Modra 900 01
Slovakija

Jeigu apie šį vaistą norite sužinoti daugiau, kreipkitės į vietinį registruotojo atstovą.

Šis vaistas Europos ekonominės erdvės valstybėse narėse registruotas tokiais pavadinimais:
Suomija			Encamia
Bulgarija			Епсолей
Čekija, Estija, Graikija, Vengrija, Lenkija, 
Rumunija, Slovakija, Slovėnija	Epsolay
Latvija			Epsolay 50 mg/g krēms
Lietuva			Epsolay 50 mg/g kremas


Šis pakuotės lapelis paskutinį kartą peržiūrėtas 2026-08-14.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

